Чепърлянци
Чепъ̀рлянци или Чепърлинци е село в Западна България, в Община Драгоман, Софийска област.

География 
Чепърлянци се намира в българската част на областта Забърдие. На около два километра в източна посока се намира река Нишава, а на два километра на запад е граничната линия със Сърбия. Селото е купно; махалите са: Бѐлчини, Брѐся, Бурѐлци, Булю̀башини, Ковачѝчка маала, Челако̀ви, Шѐмшини, Пачо̀рина маала, Ка̀лчина маала.

Землището на селото граничи с това на селата Връдловци, Бребевница, Липинци, Беренде извор, Беренде (включително махалата Чѝвлик) и Разбоище.

В най-северната част на землището на селото се намира находището за огнеупорни глини „Гърмище“ („Гръмшляк“).

История 

На няколко места в землището на селото има останки, които местните хора наричат латински.

Според местните предания селото е било разпръснато в няколко отделни махали, но след опожаряване от страна на турците е било издигнато отново на сегашното си място. Махалата Бурелци носи името си заради населилите я преселници от област Бурел.

Чепърлянци се споменава в османо-турски документи от средата на XV век. В регистър от средата на XVI век се споменава, че село Чапаринче има 17 домакинства, двама неженени жители и шест вдовици, а приходът от него възлиза на 2067 акчета. В джелепкешански регистър от 1576 година е вписан Пею Тодор от Четерпинче с 50 овци.

През 1881 година Чепърлянци има 241 жители.  Според преброяването в Княжество България от 1888 година селото има 255 жители, разделени в 31 домакинства. Девет от домакинствата имат повече от 10 члена. 134 жители са мъже, 121 – жени. Грамотни в селото са 14 мъже. Обитаемите къщи са 34, като 27 от тях са покрити с керемиди, а 7 – със слама. В селото има и 45 хамбара и яхъра, както и 3 воденици и 1 хан.
По това време Чепърлянци е част от община Калотина, Царибродска околия, Трънски окръг.

През 1900 година селото има 279 жители, а през 1905 година – 301.

В началото на ХХ век по инициатива на Андрея Манов върху стари основи е изграден Чепърлянският манастир „Света Петка“.

През 1934 година в Чепърлянци е основана животновъдна кооперация за застраховане на добитък. Към 1935 г. тя има 21 члена.

При наводнение в 1947 година местните жители губят част от добитъка си.

Чепърлянци във войните 1885 – 1918 г. 
В навечерието на Сръбско-българската война, на 23 октомври 1885 година в Чеперлинци се установява щабът на Трета дружина от Първи Софийски пехотен полк, командвана от капитан Кръстю Бахчеванов. На 3 ноември 1885 година части от Четвърти Плевенски пехотен полк водят отбранителни боеве край селото. Западно от Чепърлянци българските войски отблъскват сръбска кавалерия и пехота, но след заемането от страна на сърбите на позициите край село Бребевница са принудени да отстъпят към Разбоище и Туден.

Жителите на Чепърлянци взимат участие във войните за национално обединение през 1912 – 1918 година основно в състава на 25 Драгомански полк. Деветима души загиват в Балканските войни (1912 – 1913).

По време на Първата световна война, през септември 1916 година, са убити редниците Стоян Давитков и Младен Манчов. През декември 1916 година във Влашко почива редник Милан Коцев. През 1917 година редник Кирко Станчев е награден с Войнишки кръст „За храброст“, IV ст. „за отличие във войната срещу румънците“

Население след 1934 година 
 1934 – 382 д.
 1946 – 341 д.
 1956 – 257 д.
 1965 – 144 д.
 1975 – 85 д.
 1985 – 51 д.
 1992 – 46 д.
 2001 – 32 д.
 2011 – 15 д.

Културни и природни забележителности 
 Църква „Св. Георги“ от XV-XVI в. (ремонтирана през 2009 г. със средства, дарени от жена от селото)
 Чепърлянски манастир от началото на ХХ в., разположен край р. Нишава
 Вековен дъб със старинен оброчен кръст в подножието, намиращ се в източния край на селото.

Личности 
 Първан Стефанов (1931 – 2012), поет, преводач, драматург.

Галерия

Бележки 

Села в Софийска област
Населени места в община Драгоман
Забърдие